চৌদ্দ থেকে উনিশ শতক পর্যন্ত নানা বাধা-বিপত্তি, চড়াই-উতরাই অতিক্রম করে আঁকাবাঁকা পথ ধরে ইতালি থেকে উদ্ভূত রেনেসাঁসের স্পিরিট দুনিয়াব্যাপী ছড়িয়ে পড়েছিল এবং প্রাধান্য বিস্তার করে চলছিল। কলকাতাকেন্দ্রিক বাংলায়ও ঘটেছিল রেনেসাঁস। বিশ শতকের প্রথমার্ধে একে একে দুটি বিশ্বযুদ্ধ সংঘটিত হয়। রেনেসাঁসের স্পিরিটকে পরাজিত করে সম্পত্তিলিপ্সু, কায়েমি-স্বার্থবাদী যুদ্ধবাজরা কর্তৃত্বে আসে। বিবেকবান চিন্তাশীল ব্যক্তিদের কাছে এবং সাধারণ মানুষের কাছেও যুদ্ধ প্রতীয়মান হয় সভ্যতার গভীর সংকটের অভিব্যক্তিরূপে।